Inger Støjberg har ad flere omgange måttet forklare sig i samråd som minister, men ifølge regeringen og støttepartierne står det stadig ikke klart, hvad den forhenværende udlændinge- og integrationsminister har vidst.

Derfor er det nødvendigt med en kommissionsundersøgelse, mener Enhedslistens retsordfører Rosa Lund.

- En advokatundersøgelse, som umiddelbart ville gå lidt hurtigere og være den nemme løsning, giver ikke mulighed for afhøringer, men vi har brug for at komme til bunds i den her sag, og derfor har vi brug for at afhøre blandt andet embedsmænd.

- Så der er brug for en kommission med et meget præcist formuleret kommissorium og en deadline, så det ikke kommer til at trække i langdrag og blive dyrt, siger hun.

Radikale: Ikke andre muligheder

De Radikales politiske ordfører, Sofie Carsten Nielsen, ser heller ikke andre muligheder for en undersøgelse af sagen end netop en kommissionsundersøgelse.

Hun var tidligere i dag gæst i Slotsholmen på P1, hvori hun forklarede, at der var en fælles forståelse blandt partierne.

- Der har jo været en forståelse mellem os, Socialdemokratiet og de øvrige partier, som nu står bag den socialdemokratiske regering, fra lang tid før valget blev udskrevet. Da vi dengang fremlagde et beslutningsforslag, var der ikke flertal for, at den her sag skal undersøges til bunds, men det er der jo nu, lød det.